কেন্দ্র সরকারকে তীব্র আক্রমণ করলেন মমতা বন্দ্যোপাধ্যায়। গাঁধী মূর্তির নীচে তৃণমূল ছাত্র পরিষদের সভা থেকে তোপ দাগলেন নরেন্দ্র মোদী সরকারকে। এনআরসি যে এই রাজ্যে তিনি করতে দেবেন না, তাও আবার স্পষ্ট করে দেন মুখ্যমন্ত্রী।
এক ঝলকে দেখে নিন, দেশের সাম্প্রতিক অবস্থা নিয়ে কী কী বললেন মমতা:
• সারা দেশে যে দেশটাকে ভেঙে ফেলার চক্রান্ত চলছে, এর বিরুদ্ধে রুখে দাঁড়াবে আমাদের শিক্ষিত সমাজ, আমাদের যুব সমাজ, সাধারণ মানুষ।
• ইউপিএ আমলে নন পার্ফরমিং অ্যাসেট কত ছিল তা জানো? ২০১০ সালে ২ লক্ষ ছিল, তা ১৪ লক্ষ হয়ে গিয়েছে। নোটবাতিলের সঠিক তথ্য এখনও কেউ জানে না।
• টাকার দাম কমে গেছে, দাঙ্গার দাম বেড়ে গিয়েছে।
• জঙ্গলমহলে গত সাত বছরে কোনও অশান্তি হয়নি। কেন্দ্রের সহ্য হয় না। দার্জিলিঙ নিয়ে পড়ল। ছ’মাস সব অচল করে দিল। এখন দার্জিলিঙ আবার হাসছে।
• জঙ্গলমহলে হাজার হাজার আসনের মধ্যে কয়েকটা জিতে খুনোখুনি শুরু করে দিয়েছে। আজই আমাদের এক কর্মী জামবনিতে খুন হয়েছে। আমাদের খুব প্রিয়, পরিচিত কর্মী।
• খুনোখুনির রাজনীতি কখনও সমর্থন করিনি। আজও করি না। ৩৪ বছর ধরে যে সিপিএম-এর হার্মাদরা সন্ত্রাস, খুন, লুঠ করে এসেছে, অত্যাচার করে এসেছে, সেই খুনি হার্মাদরা আজ বিজেপির জল্লাদ হয়ে গিয়েছে। 
• বর্ডার থেকে অস্ত্র নিয়ে এসে, কোটি কোটি টাকা ছড়িয়ে, এজেন্সিকে কাজে লাগিয়ে গোলমাল পাকাচ্ছে। 
• আমার কাছে অভিযোগ এসেছে তাই বলছি, বিএসএফ গিয়ে ভোটের লাইনে দাঁড়িয়ে পড়ছে। রাজ্য সরকারের কাজ আইন শৃঙ্খলা রক্ষা করা। পাচারকারীদের বিরুদ্ধে ব্যবস্থা নেওয়া বিএসএফ-এর কাজ।
• হিন্দু সংগঠনের নামে ঝামেলা করছে। তোমার হিন্দুত্ব আমি মানি না। মুখে হরি হরি। পিছনে খুন করি।
• মানুষের কথা বলার অধিকার নেই। কী খাবে, তার অধিকার নেই। কী পড়বে, তার অধিকার নেই। নতুন ইতিহাস লিখছে। মোগলসরাইয়ের নাম বদলে দিয়েছে। লালকেল্লার নামও বদলে দেবে। কী করতে চাইছে, বুঝতে পারছি না। 
• অসমের থেকে তাড়িয়ে দিলে আমরা প্রতিবাদ করব। এখানে হাত দিয়ে দেখ একবার! তোমার জন্মের সার্টিফিকেট কে দেবে? 
• এনআরসি এখানে কে চালু করবে, এখানে বাঘের বাচ্চারা বসে আছি। কে চালু করবে? ভারতীয়দের তাড়ালে ছেড়ে কথা বলব না।
• প্রয়াত বাজপেয়ীজিকে অসম্মান করা হচ্ছে। 
• আগে আরএসএস খাকি প্যান্ট পরে কষ্ট করে আরএসএস করত। এখন ফাইভ-স্টারে সব হচ্ছে। সব বজরং দল,  আরও কীসব হচ্ছে।  
• এত সস্তা নয়। বাংলাকে চমকালে বাংলা গর্জায়। এরা বাংলাকে ধ্বংস করতে চাইছে। তোমরা দাঙ্গা নিয়ে খেলা করছ।